„A fost înfiorător, practic ne-a pus să stăm de vorbă între noi!” O spun angajaţii unei corporaţii din Bucureşti, care au avut parte de scene de groază în urmă cu câteva seri, la petrecerea firmei.

Într-un moment de neglijenţă criminală, DJ-ul clubului a dat muzica foarte încet, astfel încât zeci de persoane care abia se cunoşteau au fost nevoite să facă conversaţie.

Din fericire, nimeni nu a fost rănit grav, însă câteva persoane au leşinat de plictiseală iar doi angajaţi au avut nevoie de descleştarea fălcilor după ce au rânjit la glumele şefului.

Clubul din Sectorul 1 în care a avut loc atrocitatea şi-a cerut scuze şi le-a oferit corporatiştilor vouchere de alcool ca să uite mai repede incidentul.



